Ayrim toifadagi obyektlarni loyihalashtirish, qurish, rekonstruksiya qilish, mukammal va joriy taʼmirlashda davlat xaridlarini tashkil etish tartibini takomillashtirish chora-tadbirlari toʻgʻrisida
(resolution, 2025-12-24)

Oʻzbekiston Respublikasi hududida davlat tomonidan qoʻriqlanishi lozim boʻlgan shaxslarning xavfsizligini taʼminlash, mudofaa qobiliyatini, xavfsizlikni taʼminlash va ichki tartibni saqlash obyektlarini, shuningdek, alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlashda davlat xaridlarini tashkil etish va oʻtkazish mexanizmini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasining “Davlat xaridlari toʻgʻrisida”gi Qonuniga muvofiq davlat tomonidan qoʻriqlanishi lozim boʻlgan shaxslarning xavfsizligini taʼminlash, Oʻzbekiston Respublikasida mudofaa qobiliyatini, xavfsizlikni taʼminlash va ichki tartibni saqlashda davlat sirlari bilan bogʻliq davlat xaridlarining tartibini qonunchilikka muvofiq belgilash nazarda tutilganligi maʼlumot uchun qabul qilinsin. 2. Quyidagilar: Ayrim toifadagi obyektlarni loyihalashtirish, qurish, rekonstruksiya qilish, mukammal va joriy taʼmirlash faoliyati bilan shugʻullanuvchi loyiha-qidiruv va qurilish-pudrat tashkilotlari reyestrini yuritish tartibi toʻgʻrisidagi nizom 1-ilovaga; Alohida muhim va toifalangan obyektlarda amalga oshiriladigan loyihalashtirish, qurish, rekonstruksiya qilish, mukammal va joriy taʼmirlash ishlari bilan bogʻliq davlat xaridlarini tashkil etish va oʻtkazish tartibi toʻgʻrisidagi nizom 2-ilovaga muvofiq tasdiqlansin. 3. Belgilab qoʻyilsinki: Davlat tomonidan qoʻriqlanishi lozim boʻlgan shaxslarning xavfsizligini taʼminlash, mudofaa qobiliyati, xavfsizlikni taʼminlash va ichki tartibni saqlash hamda alohida muhim va toifalangan obyektlarini (keyingi oʻrinlarda — alohida muhim va toifalangan obyektlar) loyihalashtirish, qurish, rekonstruksiya qilish, mukammal va joriy taʼmirlash bilan bogʻliq davlat xaridlari ushbu qaror bilan belgilangan tartibda amalga oshiriladi; obyektlarni alohida muhim va toifalangan obyektlar roʻyxatiga kiritish qonunchilikka muvofiq tartibga solinadi, bunda ushbu qaror bilan belgilangan tartibda davlat xaridlari amalga oshirilishida obyektlarning alohida muhim va toifalangan obyektlar roʻyxatiga kiritilganligiga buyurtmachi tashkilotlar javobgar hisoblanadi; alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash boʻyicha davlat xaridlarini tashkil etishda ommaviy axborot vositalari va ochiq elektron platformalarda eʼlon berilmaydi; alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash boʻyicha davlat xaridlarida loyiha-qidiruv va qurilish-pudrat tashkilotlari reyestriga kiritilgan tashkilotlar jalb etiladi; alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash boʻyicha davlat xaridlari natijalariga muvofiq tuzilgan shartnomada nazarda tutilgan shartlarning oʻzgarishi belgilangan tartibda xarid komissiyasining tegishli bayoni bilan tasdiqlanganidan keyin qabul qilingan deb hisoblanadi. 4. Qonunchilik hujjatlari bilan alohida tartib belgilangan buyurtmachilar uchun mazkur qaror tavsiyaviy tusga ega hisoblanadi. 5. Vazirlar Mahkamasining 2022-yil 10-fevraldagi 69-son qarori bilan tasdiqlangan Davlat xaridlarida eng yaxshi takliflarni tanlashning alohida tartibi toʻgʻrisidagi nizomning 1-bandi quyidagi mazmundagi ikkinchi xatboshi bilan toʻldirilsin: “Mazkur Nizom davlat tomonidan qoʻriqlanishi lozim boʻlgan shaxslarning xavfsizligini taʼminlash, mudofaa qobiliyatini, xavfsizlikni taʼminlash va ichki tartibni saqlash hamda alohida muhim va toifalangan obyektlarini loyihalashtirish, qurish, rekonstruksiya qilish, mukammal va joriy taʼmirlash boʻyicha davlat sirlari bilan bogʻliq davlat xaridlarini amalga oshirishda eng yaxshi takliflarni tanlash tartibiga nisbatan tatbiq etilmaydi”. 7. Mazkur qarorning 3-bandi ikkinchi va beshinchi xatboshilari, 5-bandi va qarorga 2-ilova qaror qabul qilingan kundan eʼtiboran uch oydan keyin kuchga kiradi. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov va Bosh vazir oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Ushbu Nizom Davlat tomonidan qoʻriqlanishi lozim boʻlgan shaxslarning xavfsizligini taʼminlash, mudofaa qobiliyati, xavfsizlikni taʼminlash va ichki tartibni saqlash hamda alohida muhim va toifalangan obyektlarini (keyingi oʻrinlarda — alohida muhim va toifalangan obyektlar) loyihalashtirish, qurish, rekonstruksiya qilish, mukammal va joriy taʼmirlash faoliyati bilan shugʻullanuvchi loyiha-qidiruv va qurilish-pudrat tashkilotlari reyestrini (keyingi oʻrinlarda — Reyestr) shakllantirish hamda yuritish tartibini belgilaydi. 2. Reyestrga faqat “Shaffof qurilish” milliy axborot tizimidagi loyiha-qidiruv va qurilish-pudrat tashkilotlarining elektron reytingida (keyingi oʻrinlarda — Reyting) mavjud boʻlgan loyiha-qidiruv va qurilish-pudrat tashkilotlari kiritilishiga ruxsat beriladi. 3. Oʻzbekiston Respublikasi Qurilish va uy-joy kommunal xoʻjaligi vazirligi (keyingi oʻrinlarda — Vakolatli organ) loyiha-qidiruv va qurilish-pudrat tashkilotlarini Reyestrga kiritish yuzasidan murojaatlarni koʻrib chiqish, unga tashkilotlarni kiritish va undan chiqarish hamda Reyestrni yuritish boʻyicha vakolatli organ hisoblanadi. Reyestr boʻyicha yuklangan vazifalarni bajarish Vakolatli organ tomonidan ushbu nizomga muvofiq tashkil etiladi. Reyestrga kirish istagida boʻlgan loyiha-qidiruv va qurilish-pudrat tashkilotlari Vakolatli organga ariza bilan murojaat qiladi. Loyiha-qidiruv va qurilish-pudrat tashkilotlari va Vakolatli organ oʻrtasidagi ariza va boshqa hujjatlar almashinuvi pochta orqali amalga oshiriladi. 4. Alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash faqat Reyestrga kirgan loyiha-qidiruv va qurilish-pudrat tashkilotlari tomonidan amalga oshiriladi. 5. Insofsiz ijrochilarning yagona reyestriga kiritilgan loyiha-qidiruv va qurilish-pudrat tashkilotlarning Reyestrga kiritilishiga yoʻl qoʻyilmaydi. Reytingdan chiqarilgan loyiha-qidiruv va qurilish-pudrat tashkilotlari Reyestrdan ham chiqariladi. Loyiha-qidiruv va qurilish-pudrat tashkilotlari Reytingdan chiqarilgandan keyin obyektni loyihalashtirish, qurish, rekonstruksiya qilish, mukammal va joriy taʼmirlashning amaldagi shartnomalarini bekor qilishga asos boʻlmaydi (qonunchilikda belgilangan talablar bundan mustasno). 6. Reyestrga loyiha-qidiruv va qurilish-pudrat tashkilotlari 5 yil muddatga kiritiladi. Bunda Reytingdan chiqarilganligi sababli loyiha-qidiruv va qurilish-pudrat tashkilotlari Reyestrdan chiqarilgan boʻlsa, u holda ushbu loyiha-qidiruv va qurilish-pudrat tashkilotlari Reyestrga kirish uchun Vakolatli organga qaytadan ariza bilan murojaat qilishlari mumkin. 7. Reyestrga kirish uchun Vakolatli organga quyidagi hujjatlar taqdim etiladi: yuridik shaxsning nomi, STIRi va tashkiliy-huquqiy shakli, uning joylashgan joyi (pochta manzili), yuridik shaxs tomonidan loyiha-qidiruv va qurilish-pudrat faoliyatini amalga oshirish uchun moʻljallanayotgan soha turi aks ettirilgan Reyestrga kiritish toʻgʻrisidagi ariza; tashkilotda faoliyat yuritayotgan xodimlarga tegishli boʻlgan jismoniy shaxsning shaxsiy indentifikatsiya raqami (JSHSHIR), ularning egallab turgan lavozimlari, maʼlumoti boʻyicha mutaxassisligi hamda shu mutaxassisligi boʻyicha ish staji, yashash joyi, ushbu xodimlar ishtirokida loyihalashtirilgan, qurilgan, rekonstruksiya qilingan, mukammal va joriy taʼmirlangan obyektlar roʻyxati. 8. Loyiha-qidiruv va qurilish-pudrat tashkilotlardan ushbu Nizomda nazarda tutilmagan hujjatlarni taqdim etishni talab qilishga yoʻl qoʻyilmaydi. 9. Loyiha-qidiruv va qurilish-pudrat tashkilotlari tomonidan tegishli hujjatlar ariza bilan birga Vakolatli organning pochta manziliga yuboriladi. 10. Ishonchli boʻlmagan yoki buzilgan maʼlumotlar taqdim etilganligi uchun loyiha-qidiruv va qurilish-pudrat tashkilotlar qonunchilik hujjatlariga muvofiq javob beradi. 11. Reyestrga kirish mazkur Nizomga ilovasidagi sxemaga muvofiq amalga oshiriladi. Loyiha-qidiruv va qurilish-pudrat tashkilotlarini Reyestrga kiritish yoki kiritishni rad etish toʻgʻrisidagi javob xati loyiha-qidiruv yoki qurilish-pudrat tashkilotining arizasiga asosan Vakolatli organda kirim roʻyxatiga olingan kundan boshlab oʻttiz kundan ortiq boʻlmagan muddatda ularga yuboriladi. Vakolatli organ uch ish kuni mobaynida loyiha-qidiruv va qurilish-pudrat tashkilotlarning arizasini koʻrib chiqadi va oʻrganib chiqish uchun Oʻzbekiston Respublikasi Davlat xavfsizlik xizmatiga yuboradi. Loyiha-qidiruv yoki qurilish-pudrat tashkilotlari Reyestrga Davlat xavfsizlik xizmatining ijobiy xulosasi boʻlgan taqdirda kiritiladi. 12. Reyestrga kiritish rad etilgan taqdirda, rad etish toʻgʻrisidagi xat loyiha-qidiruv va qurilish-pudrat tashkilotlarga bir ish kunida yozma shaklda yuboriladi. 13. Reyestrga kiritishni rad etish uchun asos boʻlgan sabablar loyiha-qidiruv yoki qurilish-pudrat tashkilotlari tomonidan bartaraf etilgan taqdirda, ushbu Nizom talablariga muvofiq loyiha-qidiruv va qurilish-pudrat tashkilotlari qaytadan murojaat etishga haqli. 14. Reyestrga kirgan loyiha-qidiruv va qurilish-pudrat tashkilotlari quyidagi talablarga amal qilishi lozim: alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash faoliyat turi sohasidagi qonunchilik hujjatlariga majburiy rioya qilish; obyekt rejimida belgilangan qoidalarga rioya qilish va ularni bajarish; alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash faoliyat turini amalga oshirishda oʻziga maʼlum boʻladigan davlat sirlari saqlanishini taʼminlash. 15. Reyestrga kiritilgan loyiha-qidiruv va qurilish-pudrat tashkiloti tomonidan Reyestr talablari va shartlariga rioya etilishi ustidan nazorat oʻz vakolatlari doirasida tegishligiga koʻra Vakolatli organ va Davlat xavfsizlik xizmati tomonidan amalga oshiriladi hamda qonunchilik hujjatlarida belgilangan tartibda choralar koʻrib boradi. 16. Vakolatli organ tomonidan Reyestrni “Shaffof qurilish” milliy axborot tizimining elektron reyting platformasida elektron shaklda yuritiladi va unda quyidagilar koʻrsatiladi: yuridik shaxsning nomi, tashkiliy-huquqiy shakli, pochta manzili, telefon raqami; rahbarning familiyasi, ismi, otasining ismi; Reyestrga kiritilgan sana va tartib raqami; Reyestrdan chiqarilgan sanasi. Bunda Reyestrning yuritilishi, ushbu Reyestrdagi loyiha-qidiruv va qurilish-pudrat tashkilotlari haqidagi maʼlumotlarni faqat alohida muhim va toifalangan obyektlarning buyurtmachilariga ochiqlanadi hamda Reyestrni raqamlashtirish boʻyicha metodika Oʻzbekiston Respublikasi Qurilish va uy-joy kommunal xoʻjaligi vazirligining buyrugʻi bilan tasdiqlanadi. 17. Reyestr maʼlumotlari davlat buyurtmachilari uchun “Shaffof qurilish” milliy axborot tizimida aks ettiriladi. 18. Quyidagi hollarda loyiha-qidiruv yoki qurilish-pudrat tashkilotlari Reyestrdan chiqariladi: loyiha-qidiruv yoki qurilish-pudrat tashkilotlari tomonidan Reyestrdan ixtiyoriy chiqish toʻgʻrisida ariza berilganda; loyiha-qidiruv yoki qurilish-pudrat tashkilotlari Reytingdan chiqarilganda. Loyiha-qidiruv yoki qurilish-pudrat tashkilotlari Reyestrdan mazkur bandning ikkinchi xatboshisi boʻyicha ariza kelib tushgan kundan eʼtiboran besh ish kunida chiqariladi. 19. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 20. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Mazkur Nizom davlat tomonidan qoʻriqlanishi lozim boʻlgan shaxslarning xavfsizligini taʼminlash, mudofaa qobiliyatini, xavfsizlikni taʼminlash va ichki tartibni saqlash hamda alohida muhim va toifalangan obyektlarida amalga oshiriladigan loyihalashtirish, qurish, rekonstruksiya qilish, mukammal va joriy taʼmirlash ishlari boʻyicha davlat sirlari bilan bogʻliq davlat xaridlarini amalga oshirishda eng yaxshi takliflarni tanlash tartibini belgilaydi. Ushbu Nizom Oʻzbekiston Respublikasining Ijtimoiy va ishlab chiqarish davlat dasturlari hamda boshqa maqsadli dasturlarga muvofiq Oʻzbekiston Respublikasining Davlat budjeti, davlat maqsadli jamgʻarmalari budjetlari va budjet tashkilotlarining budjetdan tashqari jamgʻarmalari hisobidan moliyalashtiriladigan alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash boʻyicha buyurtmachilar tomonidan amalga oshiriladigan davlat xaridlari uchun tatbiq etiladi. 2. Ushbu Nizomda quyidagi tushunchalardan foydalanilgan: alohida muhim va toifalangan obyektlar — davlat tomonidan qoʻriqlanishi lozim boʻlgan shaxslarning xavfsizligini taʼminlash, mudofaa qobiliyati, xavfsizlikni taʼminlash va ichki tartibni saqlash hamda alohida muhim va toifalangan obyektlar; baholash mezonlari — oferentlarni tanlash hamda ofertani baholash va xarid gʻolibini aniqlash uchun foydalaniladigan koʻrsatkichlar; boshlangʻich narx — buyurtmachi tomonidan yoki uning buyurtmasi boʻyicha jalb etilgan tashkilot aniqlaydigan xarid predmetining qoʻshimcha qiymat soligʻi (keyingi oʻrinlarda — QQS) bilan qiymati; buyurtmachi — xaridlarni amalga oshiruvchi yuridik shaxs; zaxiradagi gʻolib — xarid qilish tartib-taomillari yakuni boʻyicha xarid komissiyasining qaroriga muvofiq gʻolibning taklifidan keyingi eng maqbul taklifni taqdim etgan deb topilgan oferent; loyiha-qidiruv tashkilotlarining sohaviy elektron reytingi — “Shaffof qurilish” milliy axborot tizimida loyiha-qidiruv tashkilotlarining kadrlar bilan taʼminlanganligi, moliyaviy koʻrsatkichlari, raqobatbardoshligi, ish tajribasi va litsenziya koʻrsatkichlari boʻyicha mezonlarga muvofiq malaka talablarini belgilovchi reyting koʻrsatkichlarini oʻzida aks ettiradigan elektron platforma; oferent — Reyestrda mavjud boʻlgan, ofertasi xarid savdolari tashkilotchisi tomonidan roʻyxatdan oʻtkazilgan talabgor; oferta — xarid hujjatlarida belgilangan shartlarga muvofiq taqdim etilgan, xarid predmetiga nisbatan oferentning taklifi; Reyestr — alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash faoliyati bilan shugʻullanuvchi Reytingda mavjud boʻlgan va Qurilish va uy-joy kommunal xoʻjaligi vazirligi (keyingi oʻrinlarda — Vakolatli organ) tomonidan belgilangan tartibda shakllantirilgan loyiha-qidiruv va qurilish-pudrat tashkilotlarning roʻyxati; talabgor — Reyestrda mavjud boʻlgan, xarid savdolari tashkilotchisi tomonidan taklif yuborilgan va ofertasi roʻyxatdan oʻtkazilgunga qadar taklifnomada koʻrsatilgan shartlarga muvofiq xaridlarda ishtirok etish istagi boʻlgan loyiha-qidiruv va qurilish-pudrat tashkiloti; xarid taklifnomasi — Reyestrda mavjud boʻlgan qurilish-pudrat va loyiha-qidiruv tashkilotlariga alohida muhim va toifalangan obyektlar boʻyicha davlat xaridlarida ishtirok etish uchun yuboriladigan taklifnomalar; xarid taklifi — xarid hujjatlarida belgilangan shartlarga muvofiq xarid predmetiga nisbatan talabgor tomonidan taqdim etilgan taklif; xarid taklifini taʼminlash kafolati — xarid predmetining QQS bilan boshlangʻich narxidan 2 foizdan ortiq boʻlmagan xarid taklifini taʼminlash kafolati summasi; xarid hujjatlari — xaridlarning texnik, moliyaviy, tijorat, tashkiliy va boshqa tavsiflari toʻgʻrisidagi hamda xaridlarni tashkil etish va oʻtkazish shartlari, tartib-qoidalari toʻgʻrisidagi axborot, shuningdek, talabgorlar tomonidan korrupsiya koʻrinishlariga yoʻl qoʻymaslik boʻyicha ariza taqdim etish majburiyligi haqidagi talab mavjud boʻlgan hujjatlar turkumi; xarid komissiyasi — mazkur Nizomning 9-bandida sanab oʻtilgan vazifalarni bajarish uchun buyurtmachi tomonidan tashkil etiladigan doimiy yoki vaqtinchalik organ; xarid predmeti: a) loyihalashtirish topshirigʻiga muvofiq quriladigan, rekonstruksiya qilinadigan va joriy taʼmirlanadigan alohida muhim va toifalangan obyekt boʻyicha ishlab chiqiladigan loyiha-smeta hujjatlari; b) loyiha-smeta hujjatlari boʻyicha vakolatli organ tomonidan berilgan ijobiy ekspertiza xulosasi mavjud boʻlgan quriladigan, rekonstruksiya qilinadigan va mukammal taʼmirlanadigan alohida muhim va toifalangan obyekt; xarid savdolari tashkilotchisi — buyurtmachining oʻzi yoki buyurtmachi tomonidan qurilish sohasida tovarlar, ishlar va xizmatlarni xarid qilish boʻyicha belgilangan tartibda shartnoma asosida jalb etiladigan alohida muhim va toifalangan obyektlarning hujjatlari bilan ishlash huquqiga ega boʻlgan ixtisoslashtirilgan tashkilot; qurilish-pudrat tashkilotlarining sohaviy elektron reytingi — “Shaffof qurilish” milliy axborot tizimining sohalar boʻyicha qurilish-pudrat tashkilotlarining kadrlar bilan taʼminlanganligi, moliyaviy koʻrsatkichlari, raqobatbardoshligi, ish tajribasi, moddiy-texnik bazasi va mehnat muhofazasi boʻyicha mezonlarga muvofiq malaka talablarini belgilovchi reyting koʻrsatkichlarini oʻzida aks ettiradigan elektron platforma. 3. Alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash boʻyicha davlat xaridlarida Reyestrda mavjud boʻlgan loyiha-qidiruv va qurilish-pudrat tashkilotlari qatnashishlari mumkin. 4. Alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash boʻyicha davlat xaridlari moliyalashtirish manbai aniq boʻlgan taqdirda oʻtkaziladi. 5. Buyurtmachi, xarid savdolari tashkilotchisi, xarid komissiyasi va oferentlar alohida muhim va toifalangan obyekt boʻyicha davlat xaridining qatnashchilari hisoblanadi. 6. Buyurtmachi quyidagi huquqlarga ega: mustaqil ravishda yoki ixtisoslashtirilgan tashkilotni jalb etgan holda, xarid predmetining QQS bilan boshlangʻich qiymatini belgilash; xaridni oʻtkazish sanasini belgilash hamda qaror qabul qilish; xarid savdolari tashkilotchisi funksiyasini bajarish yoki zaruratga koʻra alohida muhim va toifalangan obyektlarning hujjatlari bilan ishlash huquqiga ega boʻlgan ixtisoslashgan tashkilotni belgilangan tartibda jalb etish. 7. Buyurtmachi quyidagi asosiy vazifalarni bajaradi: xarid komissiyasi tarkibini va ish reglamentini shakllantiradi, tasdiqlaydi, uning ishida qatnashadi; xarid savdolarini mazkur Nizomda belgilangan tartibda tashkil etadi (xarid savdolarini tashkil etish uchun ixtisoslashtirilgan tashkilotni jalb etish hollari bundan mustasno); xarid predmetining QQS bilan boshlangʻich narxidan 2 foizdan ortiq boʻlmagan xarid taklifini taʼminlash kafolati summasini belgilaydi; xarid gʻolibi bilan shartnoma tuzadi; xaridni tashkil etish va oʻtkazish bilan bogʻliq barcha xarajatlarni tanlov gʻolibi yoki zaxiradagi gʻolib (gʻolib deb topilganda) tomonidan qoplanishi taʼminlanadi; loyiha-qidiruv va qurilish-pudrat tashkilotlarining Reyestrda mavjudligini oʻrganadi va tegishli qaror qabul qiladi; qonunchilikda nazarda tutilgan vakolatlar doirasida boshqa vazifalarni ham amalga oshiradi. 8. Quyidagilar xarid savdolari tashkilotchisining asosiy vazifalari hisoblanadi: xarid hujjatlarini ishlab chiqadi; Reyestrga asosan loyiha-qidiruv va qurilish-pudrat tashkilotlarining elektron reyting koʻrsatkichlarini oʻrganib, xarid jarayonida ishtirok etish uchun xarid taklifnomalarini loyiha-qidiruv va qurilish-pudrat tashkilotlariga yuboradi; ofertalarni qabul qiladi, ularning hisobga olinishi va maxfiyligini taʼminlaydi; jalb etiladigan ekspertlar yoki ekspert tashkilotlarining ishlarini tashkil etadi; oferentlar tomonidan taqdim etilgan ofertalarni xarid komissiyasi yigʻilishida ochadi va xarid komissiyasiga oʻrganib chiqish uchun taqdim etadi; ofertalarning asl nusxalarini ular ochilgandan keyin belgilangan tartibda buyurtmachiga topshiradi (buyurtmachi tomonidan xarid savdolarini amalga oshirish uchun ixtisoslashtirilgan tashkilot jalb etilgan taqdirda); yigʻilish bayonnomalarini rasmiylashtiradi va xarid komissiyasiga tasdiqlash uchun taqdim etadi. 9. Xarid komissiyasi quyidagi vazifalarni amalga oshiradi: oʻzining ish yuritish tartibini belgilaydi; ofertalarni qabul qilishning oxirgi kuni va vaqtini belgilaydi; Reyestrda mavjud boʻlgan taklifnoma yuboriladigan kamida 10 ta loyiha-qidiruv va qurilish-pudrat tashkilotlarining roʻyxatini shakllantiradi hamda xarid savdolari tashkilotchisiga taqdim etadi, bunda roʻyxatni shakllantirish kunida reyestrda xarid predmeti boʻyicha talab etiladigan reyting koʻrsatkichli loyiha-qidiruv va qurilish-pudrat tashkilotlari soni 10 tadan kam boʻlgan taqdirda, reyting koʻrsatkichi toʻgʻri keladigan mavjud tashkilotlar roʻyxatini shakllantiradi; ofertalar xarid hujjatlarida belgilangan talablarga muvofiqligini tekshiradi (hujjatlarning toʻliq taqdim etilishi, rasmiylashtirish va boshqalar) va tashkilotchi tomonidan rasmiylashtirilgan bayonnomalarni imzolaydi hamda tasdiqlaydi; mustaqil ekspertlarni (maslahatchilarni) jalb etish zarurligini belgilaydi; xarid gʻolibini aniqlaydi yoki boshqa qaror qabul qiladi; buyurtmachi va oferent oʻrtasidagi hamda oferentlar oʻrtasidagi manfaatlar toʻqnashuvi, shu jumladan, affillanganlik holatlarini aniqlaydi va tegishli qaror qabul qiladi; xaridni oʻtkazish jarayonida paydo boʻladigan eʼtirozlarni koʻrib chiqadi. 10. Xarid komissiyasi tanlovni tashkil etish va oʻtkazish chogʻida buyurtmachi tomonidan shakllantiriladigan kollegial organdir. Xarid komissiyasi aʼzolar soni va tarkibi buyurtmachi tomonidan belgilanadi. Biroq, xarid komissiyasi aʼzolari soni besh nafardan kam boʻlmasligi lozim. Xarid komissiyasi toq sonli aʼzolardan tashkil topadi. 11. Xarid komissiyasi aʼzolari xarid qilish tartib-taomilini oʻtkazishda bevosita yoki bilvosita manfaatdor boʻlmasligi kerak. 12. Xarid komissiyasining ishiga rais rahbarlik qiladi, u xarid komissiyasi majlislarini chaqiradi va olib boradi, ovozga qoʻyishni va xarid komissiyasi tomonidan qabul qilingan qarorlarni oʻqib eshittiradi, shuningdek, xarid komissiyasi majlislarining bayonnomalarini tasdiqlaydi. Xarid komissiyasi raisi yoʻqligida uning vazifalarini oʻrinbosari bajaradi. Xarid komissiyasining tezkor faoliyatini uning ovoz berish huquqiga ega boʻlmagan masʼul kotibi tashkil etadi. 13. Xarid komissiyasining har bir aʼzosi ovoz berishda yoqlab ovoz berishi, qarshi ovoz berishi yoki betaraf qolishi mumkin. Xarid komissiyasining raisi ovoz berishda ishtirok etishdan bosh tortish huquqiga ega emas. Xarid komissiyasi majlislari xarid predmetining maxfiyligi lozim darajada taʼminlangan holda oʻtkaziladi. 14. Xarid komissiyasi davlat xaridining predmetidan kelib chiqqan holda, oʻz faoliyatini amalga oshirish uchun ekspertlarni, shuningdek, boshqa manfaatdor vazirliklar, idoralar va davlat buyurtmachisining yuqori turuvchi tashkiloti mutaxassislarini jalb etishi mumkin. 15. Xarid komissiyasi uning aʼzolarining kamida uchdan ikki qismi hozir boʻlganda vakolatli hisoblanadi hamda har bir majlis va qabul qilingan qaror bayonnomalar bilan rasmiylashtiriladi. 16. Xaridni oʻtkazish tartib-qoidalari boʻyicha qaror xarid komissiyasining umumiy soni tomonidan koʻpchilik ovoz bilan qabul qilinadi. Bunda gʻolib mazkur Nizomning 38-bandida koʻrsatilgan tartibda aniqlanadi. Ovozlar teng boʻlgan taqdirda, raisning ovozi hal qiluvchi hisoblanadi. 17. Alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash boʻyicha davlat xaridlarini tashkil etish va amalga oshirish ushbu Nizomga ilovadagi tartibga muvofiq amalga oshiriladi. Xarid savdolari tashkilotchisi loyiha-qidiruv va qurilish-pudrat tashkilotini aniqlash sanasidan kamida besh ish kuni, biroq xarid summasi bazaviy hisoblash miqdorining olti ming baravaridan oshgan hollarda kamida oʻn ikki ish kuni oldin koʻpi bilan oʻttiz ish kuni oldin xaridlarda qatnashish uchun taklifnomani joʻnatadi. Bunda ofertalarni qabul qilish muddati tugaydigan sanadan kamida bir ish kuni oldin xarid komissiyasi qarori bilan takliflarni berish muddati uch ish kuniga, biroq bazaviy hisoblash miqdorining olti ming baravaridan oshganda kamida oʻn ish kuniga uzaytirilishi mumkin. Bu haqda taklifnoma joʻnatilgan loyiha-qidiruv yoki qurilish-pudrat tashkiloti ogohlantirilishi shart. Agar xarid buyurtmachi tomonidan ixtisoslashtirilgan tashkilotni jalb etgan holda tashkil etilgan taqdirda, ixtisoslashtirilgan tashkilotning xarajatlari tanlov gʻolibi yoki zaxiradagi gʻolib (gʻolib deb topilganda) tomonidan toʻlanadi. Bunda xarajatlar tanlov predmetining QQS bilan boshlangʻich narxidan 0,1 foiz (1 BHMdan kam boʻlmagan va 50 BHMdan oshmagan holda) qilib belgilanadi. 18. Xaridda ishtirok etish taklifnomasida quyidagi maʼlumotlar boʻlishi kerak: xarid predmeti nomi; ishlarni amalga oshirish turi va hajmi (loyihalashtirish, qurilish, rekonstruksiya qilish, mukammal va joriy taʼmirlash); QQS bilan boshlangʻich narxi va ishlarni yakunlash muddati; xarid taklifini taʼminlash kafolatining aniq miqdori; moliyalashtirish manbai; agar xarid predmeti ishlarni bajarish (xizmatlarni koʻrsatish) bilan bogʻliq faoliyat qonunchilik hujjatlariga muvofiq litsenziyalanadigan boʻlsa, litsenziya mavjudligi haqidagi talab; xarid hujjatlarini olish va ofertalarni topshirish joyi hamda muddati; ofertalarni ochish joyi, kuni va vaqti. 19. Buyurtmachi tomonidan QQS bilan hisoblangan narx bilan xarid oʻtkazilishi toʻgʻrisida qaror qabul qilingan taqdirda, xarid predmetining QQS bilan boshlangʻich narxi taklifnomada koʻrsatiladi. 20. Zarur boʻlgan hollarda, xarid komissiyasi qarori bilan xarid takliflarini berish muddati maʼlum vaqtga uzaytirilishi mumkin. Bunda ushbu muddat mazkur Nizomning 17-bandida belgilangan eng koʻp muddatdan oshib ketmasligi kerak. 21. Xarid predmetining QQS bilan boshlangʻich narxiga va amaldagi normativ-huquqiy hujjatlardagi xavf-xatar toifasiga qarab, Reyestrda mavjud boʻlgan qurilish-pudrat tashkilotlari — talabgorlarga buyurtmachi tomonidan qoʻyiladigan minimal reyting talablari quyidagilardan iborat: a) I xavf-xatar toifasidagi obyektlar uchun: qiymati bazaviy hisoblash miqdorining 20 ming baravarigacha — “D” va undan yuqori; qiymati bazaviy hisoblash miqdorining 20 ming baravari va undan yuqori — “S” va undan yuqori elektron reyting bahosiga ega; b) II xavf-xatar toifasidagi obyektlar uchun: qiymati bazaviy hisoblash miqdorining 20 ming baravarigacha — “D” va undan yuqori; qiymati bazaviy hisoblash miqdorining 20 ming baravaridan 40 ming baravarigacha — “S” va undan yuqori; qiymati bazaviy hisoblash miqdorining 40 ming baravaridan 80 ming baravarigacha — “SS” va undan yuqori; qiymati bazaviy hisoblash miqdorining 80 ming baravari va undan yuqori — “SSS” va undan yuqori elektron reyting bahosiga ega; v) III xavf-xatar toifasidagi obyektlar uchun: qiymati bazaviy hisoblash miqdorining 40 ming baravarigacha — “S” va undan yuqori; qiymati bazaviy hisoblash miqdorining 40 ming baravaridan 80 ming baravarigacha — “SS” va undan yuqori; qiymati bazaviy hisoblash miqdorining 80 ming baravaridan 240 ming baravarigacha — “SSS” va undan yuqori; qiymati bazaviy hisoblash miqdorining 240 ming baravari va undan yuqori — “V” va undan yuqori elektron reyting bahosiga ega; g) IV xavf-xatar toifasidagi obyektlar uchun: qiymati bazaviy hisoblash miqdorining 240 ming baravarigacha — “SSS” va undan yuqori; qiymati bazaviy hisoblash miqdorining 240 ming baravaridan 400 ming baravarigacha — “B” va undan yuqori; qiymati bazaviy hisoblash miqdorining 400 ming baravari va undan yuqori — “VV” va undan yuqori elektron reyting bahosiga ega. 22. Talabgorlar xarid boʻyicha ofertalarini xarid taklifnomasida koʻrsatilgan muddatdan kechiktirmay taqdim etadilar. Taqdim etish muddati tugagandan keyin oferta qabul qilinmaydi va koʻrib chiqilmaydi. Ofertaning amal qilish muddati xarid hujjatlarida belgilanadi. Xarid taklifnomasida koʻrsatilgan muddat va vaqtda ofertalarni qabul qilish toʻxtatiladi. 23. Ofertalarni ochish muddati yetib kelgunga qadar ularning talabgorlar, shuningdek, xarid komissiyasi masʼul kotibi va aʼzolari tomonidan ochilishiga yoʻl qoʻyilmaydi, ushbu takliflarni taqdim etgan talabgor bundan mustasno. Mazkur talabning bajarilishiga xarid savdolari tashkilotchisi javobgar hisoblanadi. 24. Talabgor bitta xarid predmeti boʻyicha faqat bitta ofertani berishga haqli. Talabgor taqdim etilgan ofertani taqdim etish muddati tugaguniga qadar berilgan ofertani ushbu xaridda qatnashishdan voz kechish yoki unga oʻzgartirishlar kiritish uchun tegishli xat bilan qaytarib olishga haqli. Ofertani taqdim etishning oxirgi kuni va vaqti tugagach ofertaning oʻzgartirilishiga ruxsat etilmaydi. 25. Talabgorning imzosi qoʻyilgan oferta xarid savdolari tashkilotchisiga konvertga solib yelimlangan holda topshiriladi. 26. Talabgorning ofertasidagi maʼlumotlar xarid taklifnomasida koʻrsatilgan maʼlumotlarga mos kelishi kerak. 27. Talabgor taqdim etilayotgan axborot (maʼlumot) va hujjatlarning haqiqiyligi va toʻgʻriligi uchun javob beradi. 28. Talabgor oferta tarkibida xarid predmetining QQS bilan boshlangʻich narxidan 2 foizdan ortiq boʻlmagan xarid taklifini taʼminlash kafolati summasini milliy valyutada buyurtmachining hisobraqamiga pul oʻtkazish yoʻli bilan amalga oshiradi. 29. Toʻlangan xarid taklifini taʼminlash kafolati xarid yakunidan soʻng buyurtmachi tomonidan loyiha-qidiruv yoki qurilish-pudrat tashkilotlarining hisobraqamlariga qaytariladi. Xarid savdolarida qatnashishga taklifni taʼminlash kafolati: xarid gʻolibiga — shartnoma tuzilgandan keyin uch ish kuni; qolgan oferentlarga — xarid gʻolibi bilan shartnoma tuzilgandan keyin, uch ish kuni; xaridda ishtirok etishdan voz kechgan oferentga — xaridda qatnashishdan voz kechish haqidagi xati berilgan kundan boshlab uch ish kuni ichida qaytariladi. 30. Xarid taklifini taʼminlash kafolati quyidagi holatlarda qaytarilmaydi: oferentga — ofertani taqdim etishning oxirgi kuni va vaqti tugagach, oferent tomonidan oferta qaytarib olinganda; xarid gʻolibiga — tanlov hujjatlarida belgilangan shartlarda shartnoma tuzish rad etilganda. 31. Xarid savdolari tashkilotchisi talabgorning soʻrov xatiga koʻra xarid jarayoni bilan bogʻliq boʻlgan savollarga talabgorning soʻrov xati kelib tushgan kundan boshlab uch ish kuni ichida yozma ravishda javob berishi lozim. Buyurtmachi talabgorning soʻrov xatiga koʻra xarid hujjatlarining mohiyati yoki mazmuni bilan bogʻliq boʻlgan savollarga talabgorning soʻrov xati kelib tushgan kundan boshlab uch ish kuni ichida yozma ravishda javob berishi lozim. Bunda xarid boʻyicha xarid qilish hujjatlarining qoidalariga doir tushuntirishlar ularning mazmun-mohiyatini oʻzgartirmasligi kerak. 32. Xarid savdolari, qoida tariqasida, buyurtmachi tomonidan belgilangan manzilda (binoda) oʻtkaziladi. 33. Xarid komissiyasi majlisi va qarorlari belgilangan tartibda yopiq oʻtkaziladi. Alohida muhim va toifalangan obyektlarni loyihalashtirish, qurish, rekonstruksiya qilish, mukammal va joriy taʼmirlash boʻyicha davlat xaridlari komissiyasining majlislari xarid komissiyasi aʼzolari hozirligida yuzma-yuz oʻtkaziladi. Yuzma-yuz majlislar videokonferensiyalar (telekonferensiyalar yoki maxfiylikni taʼminlash imkonini bermaydigan boshqa usullar) shaklida oʻtkazilishi mumkin emas. Xarid komissiyasi majlislari xarid predmetining maxfiyligini lozim darajada taʼminlangan holda oʻtkaziladi. Majlis vaqtida ofertalar solingan konvertlar ochiladi, shartlar va tartibotlarga rioya qilinishi, xarid hujjatlarida koʻrsatilgan hujjatlarning mavjudligi tekshiriladi. Konvertlarni ochish jarayonlarini xarid savdolari tashkilotchisi videoyozuvga oladi va videoyozuv ikki yil davomida saqlanishini taʼminlaydi. 34. Oferentning vakolatli vakili takliflar solingan konvertlarni ochish tartib-taomilida ishtirok etishga haqli. Xarid komissiyasi majlis natijalari bayonnoma bilan rasmiylashtiriladi. Xarid savdolari tashkilotchisi baholash natijalariga koʻra xarid komissiyasi tomonidan qabul qilingan qaror haqidagi maʼlumotlarni yozma shaklda uch ish kunida yuborilishini taʼminlaydi. 35. Ofertada xarid hujjatlari talablari buzilganligi aniqlangan taqdirda, ularning mazmuni mazkur oferentning oʻziga maʼlum qilingan holda xarid savdolaridan chetlashtiriladi. 36. Xarid komissiyasi majlisida ofertani koʻrib chiqish davomida oferent tomonidan ofertaning mazmuni tushuntirib berilishiga yoʻl qoʻyiladi. Bunda ofertaning mazmunini, shu jumladan, narxi yoki bajarish muddatini oʻzgartiruvchi tushuntirishlar berilishiga yoʻl qoʻyilmaydi. 37. Oferent gʻolib boʻlgan taqdirda, tanlov shartlariga muvofiq xarid savdolari tashkilotchisi tomonidan taqdim etilgan hujjatlaridagi ish hajmlarini toʻliq bajarish majburiyatini oladi. 38. Xarid savdolari gʻolibi xarid komissiyasining yopiq majlisida aniqlanadi. Oferentning umumiy ballari yigʻindisini yakuniy hisoblash uchun har bir oferent boʻyicha xarid komissiyasi tomonidan hisoblanadigan quyidagi formula qoʻllaniladi: a) qurilish-pudrat yoʻnalishidagi oferent boʻyicha: YAB = (RB x 0,8 + (BBN — ON) x 20 / (BBN — BBN x 0,95)) — O x (RB x 0,05) + 1. Bunda: YAB — oferentning yakuniy balli; RB — elektron sohabay reyting doirasida hisoblangan ball; 0,8 — elektron sohabay reyting doirasida olingan ballning umumiy yakuniy balldagi ulushini aniqlovchi koeffitsiyent; BBN — alohida muhim va toifalangan obyekt buyurtmachisining QQS bilan boshlangʻich narxi. Bunda agar qonunchilikda belgilangan tartibda QQS bilan boshlangʻich narx QQSsiz boʻlsa, ushbu formulada belgilangan tartibdagi QQSsiz qiymatlar hisobga olinadi; ON — oferent tomonidan taklif etilgan QQS bilan narx. Bunda agar qonunchilikda belgilangan tartibda taklif narxi QQSsiz boʻlsa, ushbu formulada belgilangan tartibdagi QQSsiz qiymatlar hisobga olinadi; 20 — oferent tomonidan taklif etilgan QQS bilan narx uchun interpolyatsiya yoʻli bilan beriladigan ball. Bunda QQS bilan boshlangʻich narxning 5 foizidan oshib ketmagan eng kam QQS bilan taklif narxga 20 ball hisoblanadi, QQS bilan eng koʻp taklif narxga 0,0 ball hisoblanadi, ushbu QQS bilan eng kam hamda eng koʻp taklif narxlar orasidagi QQS bilan taklif narxlarga ball 0,0 bilan 20 ball oraligʻidagi interpolyatsiya yoʻli bilan hisoblanadi; 0,95 — QQS bilan taklif narxining QQS bilan boshlangʻich narxdan 5 foizdan koʻp kamaytirilishi mumkin emasligi koeffitsiyenti; O — oferentning joriy kalendar yil davomida elektron tender platformasida yutib olgan obyektlari soni; 0,05 — obyektlar boʻyicha xarid/tenderda gʻolib boʻlgan yoki toʻgʻridan-toʻgʻri shartnoma imzolagan hamda ushbu shartnoma boʻyicha ishlarni yakunlamagan yoki joriy yil majburiyatlarini bajarmagan pudrat tashkiloti kalendar yil davomida alohida muhim va toifalangan obyekt boʻyicha davlat xaridida ishtirok etgan taqdirda, har bir yakunlanmagan shartnoma boʻyicha uning reytingidagi jami balliga nisbatan (ularning reyting koʻrsatkichi tushirilmagan holda) 5 foiz chegirma qoʻllaniladi; 1 — alohida muhim va toifalangan obyektlarda ish tajribasiga ega boʻlgan oferentga qoʻshib beriladigan ball. Talabgor oʻz taklifini yuborganda, uning QQS bilan narx chegirmasi QQS bilan boshlangʻich narxga nisbatan 5 foizdan koʻp hamda boshlangʻich qurilish, rekonstruksiya qilish hamda mukammal va joriy taʼmirlash muddatidan koʻp yoki kam boʻlgan taqdirda, xarid komissiyasi tomonidan ushbu taklif qabul qilinmaydi; b) loyiha-qidiruv yoʻnalishidagi oferent boʻyicha: YAB = (RB x 0,8 + (BBN — ON) x 20 / (BBN — BBN x 0,95 / 0,90 / 0,85 / 0,80)) — O x (RB x 0,02) + 1. Bunda: YAB — oferentning yakuniy balli; RB — elektron reyting doirasida hisoblangan ball; 0,8 — loyiha-qidiruv tashkilotlarining elektron reytingi doirasida olingan ballning umumiy yakuniy balldagi ulushini aniqlovchi koeffitsiyent; BBN — alohida muhim va toifalangan obyekt boʻyicha davlat buyurtmachisining QQS bilan boshlangʻich narxi. Bunda agar qonunchilikda belgilangan tartibda boshlangʻich narx QQSsiz boʻlsa, ushbu formulada belgilangan tartibdagi QQSsiz qiymatlar hisobga olinadi; ON — oferent tomonidan taklif etilgan QQS bilan narx. Bunda agar qonunchilikda belgilangan tartibda taklif narxi QQSsiz boʻlsa, ushbu formulada belgilangan tartibdagi QQSsiz qiymatlar hisobga olinadi; 20 — oferent tomonidan taklif etilgan QQS bilan narx uchun interpolyatsiya yoʻli bilan beriladigan ball. Bunda QQS bilan boshlangʻich narxning 5 foizidan oshib ketmagan eng kam QQS bilan taklif narxga 20 ball hisoblanadi, QQS bilan eng koʻp taklif narxga 0,0 ball hisoblanadi, ushbu QQS bilan eng kam hamda eng koʻp taklif narxlar orasidagi QQS bilan taklif narxlarga ball 0,0 bilan 20 ball oraligʻidagi interpolyatsiya yoʻli bilan hisoblanadi; 0,95 / 0,90 / 0,85 / 0,80 — taklif narxining (QQS bilan) boshlangʻich narxdan (QQS bilan) ushbu Nizom 38-bandi “b” kichik bandining oʻn toʻrtinchi — oʻn sakkizinchi xatboshilariga muvofiq 5, 10, 15 va 20 foizdan koʻp kamaytirilishi mumkin emasligi koeffitsiyenti; O — oferentning joriy kalendar yil davomida elektron tender platformasida yutib olgan obyektlari soni; 0,02 — obyektlar boʻyicha tenderda gʻolib boʻlgan yoki toʻgʻridan-toʻgʻri shartnoma imzolagan hamda ushbu shartnoma boʻyicha ishlarni yakunlamagan loyiha-qidiruv tashkiloti kalendar yil davomida platforma orqali yana boshqa obyekt boʻyicha tenderda ishtirok etgan taqdirda, har bir yakunlanmagan shartnoma boʻyicha uning reytingidagi jami balliga nisbatan (ularning reyting koʻrsatkichi tushirilmagan holda) qoʻllaniladigan 2 foiz chegirma; 1 — alohida muhim va toifalangan obyektlarda ish tajribasiga ega boʻlgan oferentga qoʻshib beriladigan ball. Oferentning QQS bilan taklif narxining QQS bilan boshlangʻich narxidan baland emasligini hamda bazaviy hisoblash miqdorining (BHM): 300 baravarigacha boʻlgan tanlov predmetining QQS bilan boshlangʻich narxidan 5 foizdan past emasligini; 1500 baravarigacha boʻlgan tanlov predmetining QQS bilan boshlangʻich narxidan 10 foizdan past emasligini; 3000 baravarigacha boʻlgan tanlov predmetining QQS bilan boshlangʻich narxidan 15 foizdan past emasligini; 3000 baravaridan yuqori boʻlgan tanlov predmetining QQS bilan boshlangʻich narxidan 20 foizdan past emasligini xarid komissiyasi oʻrganib chiqadi. Agar oferentning QQS bilan taklif narxidagi chegirmasi QQS bilan boshlangʻich narxga nisbatan 5, 10, 15 va 20 foizdan koʻp hamda boshlangʻich loyiha-smeta hujjatlarini ishlab chiqish muddatidan koʻp yoki kam boʻlsa, xarid komissiyasi tomonidan ushbu taklif qabul qilinmaydi. Yuqoridagi formulalar asosida xarid natijalarini hisoblash jarayonida oferentlarning umumiy ballari bir xil boʻlgan taqdirda, eng birinchi boʻlib taklifini taqdim etgan (sana, vaqt) oferent gʻolib etib belgilanadi. 39. Ofertalarni koʻrib chiqish, baholash va taqqoslash natijalari toʻgʻrisidagi axborot oshkor qilinmaydi, qonunchilik hujjatlarida nazarda tutilgan hollar bundan mustasno. 40. Xarid komissiyasining har bir majlisida bayon yuritiladi. 41. Xarid savdolari xarid komissiyasi qarori bilan tasdiqlangan bayonnoma asosida buyurtmachi bilan xarid gʻolibi belgilangan tartibda shartnomani imzolangandan keyin tugallangan hisoblanadi. 42. Xarid savdolari quyidagi hollarda oʻtkazilmagan hisoblanadi va qaytadan oʻtkaziladi: ofertalarni taqdim etish muddatida uchtadan kam oferta tushsa; barcha ofertalar xarid hujjatlari shartlariga muvofiq boʻlmasa; faqat bitta oferentning taklifi xarid hujjatlari shartlariga muvofiq boʻlsa; ofertalarda xarid taklifini taʼminlash kafolati mavjud boʻlmasa; oferentlar tomonidan taklif etilgan QQS bilan narxlar xarid predmetining QQS bilan boshlangʻich narxidan ortiq boʻlsa hamda ushbu Nizomning 38-bandiga muvofiq 5, 10, 15 va 20 foizdan koʻp hamda boshlangʻich loyiha-smeta hujjatlarini ishlab chiqish muddatidan koʻp yoki kam boʻlsa. 43. Agar xarid oʻtkazilmagan deb eʼtirof etilsa, xarid savdolari takroran oʻtkaziladi, bunda xarid hujjatlari shartlarining qaytadan koʻrib chiqilishiga yoʻl qoʻyiladi. 44. Buyurtmachi xarid tugallangandan keyin xarid savdolari gʻolibiga shartnoma tuzish toʻgʻrisidagi yozma bildirishnomani uch ish kunidan kechikmay joʻnatadi. 45. Shartnoma xarid gʻolibi bildirishnomani olgan kundan boshlab oʻn ish kuni muddatda tuziladi. 46. Gʻolib shartnoma tuzishdan bosh tortgan taqdirda unga taklifni taʼminlash kafolat summasi qaytarib berilmaydi. Agar xarid komissiyasi tomonidan zaxiradagi gʻolib aniqlangan boʻlsa, shartnoma tuzish va unga doir majburiyatlarni bajarish huquqi zaxiradagi gʻolibga oʻtadi. Bunda zaxiradagi gʻolib u tomonidan taklif etilgan narxda (zaxiradagi gʻolib taklif etgan narx gʻolib tomonidan taklif etilgan narxdan past boʻlgan hollar bundan mustasno) shartnoma tuzishi yoki shartnoma tuzishdan bosh tortishi mumkin. Agar xarid komissiyasi tomonidan zaxiradagi gʻolib aniqlanmagan boʻlsa yoki zaxiradagi gʻolib shartnoma tuzishdan bosh tortsa, davlat buyurtmachisi yangi xarid oʻtkazadi. 47. Xaridda belgilangan narx qatʼiy narx hisoblanadi. 48. Birinchi moliyaviy yil mobaynida narxlarga hamda tovarlar, ishlar va xizmatlar xarid qilish yuzasidan shartnomani bajarish muddatiga oʻzgartirishlar kiritishga yoʻl qoʻyilmaydi, qonunchilik hujjatlarida nazarda tutilgan hollar bundan mustasno. 49. Xarid qatnashchilari qonunchilik hujjatlariga va ushbu Nizom talablariga muvofiq javob beradilar. 50. Buyurtmachi: xarid komissiyasini shakllantirishda uning tarkibiga oid talablarga rioya etilishi; xarid predmeti uchun nazarda tutilmagan shakllar boʻyicha xarid savdolarini amalga oshirish imkonini beradigan uning qiymatini kamaytirish maqsadida xarid predmetini boʻlishga yoʻl qoʻyilishi; xarid gʻolibi bilan shartnoma tuzish muddatining buzilishi; tomonlar oʻrtasidagi shartnomaviy majburiyatlarning bajarilishi tugallangandan keyin uch yil mobaynida ofertalarning asl nusxalari saqlanmaganligi; xarid tashkil etish va oʻtkazish tartibotlarining boshqacha buzilishlari uchun javob beradi. Agar buyurtmachi asossiz ravishda shartnomani tuzishdan voz kechsa yoki bosh tortsa, xarid gʻolibi shartnomani tuzish yoki yetkazilgan zararni va boy berilgan foydani undirish toʻgʻrisidagi talab bilan sudga murojaat qilishi mumkin. 51. Xarid savdolari tashkilotchisi: ofertalar taqdim etish muddati tugagungacha xarid hujjatlarini olgan talabgorlarga oʻz vaqtida xabar qilmasdan va ofertaga tuzatishlar kiritish uchun yetarli boʻlgan vaqt uchun ofertalarni taqdim etish muddatini uzaytirmasdan oʻzgartirish va qoʻshimchalar kiritilganligi; arizalar va ofertalarni qabul qilib olishni rad etganlik, ularni hisobga olishni taʼminlamaganlik, konvertlarni ochishgacha ularning maxfiyligini va saqlanishini taʼminlamaganlik; xarid oʻtkazish tartiboti buzilganligi; reyting koʻrsatgichi va ballarni xato taqdim etganda; xaridni tashkil etish va oʻtkazish tartibotining boshqacha buzilishlari uchun javob beradi. 52. Xarid komissiyasi: xarid oʻtkazish tartibotlari bosqichlari boʻyicha kam ovoz bilan va/yoki tanlov takliflarini baholash mezonlarini hisobga olmasdan qaror qabul qilinganligi; talabgor (oferent)dan uning malaka maʼlumotlariga muvofiqligini tasdiqlovchi hujjatlarni taqdim etishning asossiz talab qilinishi; talabgorlarning oʻz intellektual mulki yoki tijorat sirini muhofaza qilishga boʻlgan huquqi buzilganligi; talabgorlar (oferentlar)ning malaka maʼlumotlariga nisbatan xarid hujjatlarida nazarda tutilmagan mezonlar va talablar belgilanganligi; xaridda qatnashishga: talabgor (oferent)ning xarid tartibotida qatnashishdan asossiz ravishda chetlatilganligi; xaridning boshqa qatnashchilari koʻrsatgichlariga taʼsir qilmaydigan, ularga yoʻl qoʻygan xarid qatnashchisiga ustunlik bermaydigan hollarda ofertani rasmiylashtirishdagi noaniqliklarga nomuvofiqligi eʼtiborga olinganligi; oferta mazmunini oʻzgartiradigan tushuntirishlar va tuzatishlarga yoʻl qoʻyilganligi, shu jumladan, narxlar yoki bajarish muddati oʻzgartirilganligi; ofertani xarid komissiyasi majlisida koʻrib chiqish davomida oferentning tushuntirish berishiga asossiz ravishda yoʻl qoʻyilmaganligi; axborotning oshkor qilinganligi, savdolar qatnashchilarining oʻzaro yoki jalb etilgan mutaxassislar bilan kelishuviga yoʻl qoʻyilganligi, shuningdek, qonunga zid boshqa xatti-harakatlar qilinganligi; xarid boʻyicha gʻolib deb topish tartiboti buzilganligi, ishtirok etmagan oferentlarni oʻz vaqtida xabardor qilinmaganligi; xarid savdolari tartibotining boshqacha buzilishlari uchun javob beradi. 53. Xarid gʻolibi: fizik ish hajmlari, sifatga doir va texnik parametrlar boʻyicha shartnoma shartlarida nazarda tutilgan muddatlarda bajarilmaganligi; xarid shartlari va shartnomaning boshqacha buzilishlari uchun javob beradi. 54. Xarid tartibotidan kelib chiqqan kelishmovchiliklar va nizolar, buyurtmachi, xarid savdolari tashkilotchisi yoki xaridning boshqa qatnashchilarini xatti-harakatlari va qarorlari yuzasidan shikoyatlari qonun hujjatlarida belgilangan tartibda koʻrib chiqiladi. 55. Xarid natijalarini rasmiylashtirish, tuzilgan shartnoma boʻyicha hisob-kitoblarni tashkil etish, shartnoma majburiyatlari bajarilishi monitoringini yuritish hamda shikoyatlar, nizo va kelishmovchiliklarni koʻrib chiqish qonunchilik hujjatlariga muvofiq amalga oshiriladi. 56. Xarid buyurtmachisi xaridga taalluqli barcha hujjatlar va maʼlumotlarni qonun hujjatlarida belgilangan tartib va muddatlarda saqlanishini taʼminlaydi. 57. Ushbu Nizom talablarini buzganlikda aybdor shaxslar qonunchilik hujjatlarida belgilangan tartibda javobgar boʻladi.